<Tekst fra Oslo bispedømme. Kan bearbeides>

**Tips til dåpsdagen**

**I kyrkja**Ver ute i god tid, gjerne ein halv time før dåpsgudstenesta begynner. Det vil vere nokon i kyrkja som tek imot dykk og viser kvar de skal sitje og kvar de kan stelle barnet. Det er vanleg at foreldre og fadrar sit framme i kyrkja. Dei andre i følgjet kan setje seg der dei ønskjer.

Det er hyggeleg å ta bilete av barnet med fadrar og foreldre i kyrkja til minne om dåpsdagen. Presten stiller gjerne opp til fotografering etter gudstenesta saman med dåpsfølgjet.

**Klede**Dåpsbarnet har i dei fleste tilfella dåpskjole og lue på seg. Du kan låne, leige, lage, arve eller kjøpe dåpskjole. Ikkje alle har dåpskjole, og da kan ein bruke vanlege pene klede. Det er vanleg at gjestene pyntar seg.

**Dåpsfest**Korleis festen skal vere, er opp til den enkelte. Somme vil ha ein stor festmiddag med slekt og venner, andre ønskjer ei enklare markering med kaffi og kaker heime hos seg sjølv, på ein restaurant eller i eit anna eigna lokale.

Ein god idé kan vere å servere smørbrød, lage eit kaldtbord eller invitere gjestene til å ta med ein rett kvar.

**Lokale**Mange kyrkjer leiger ut lokale. Ta kontakt med kyrkjelydskontoret i god tid om dette.

**Gjester**Fadrar, den nærmaste familien og venner er naturlege gjester. Det heilt opp til deg/dykk kor stor du vil gjere festen. Har du lyst til å sende ut invitasjonar til dåpen, kan du finne mange nettsider med forslag til mal for invitasjonar.

**Gåver**

Det er hyggeleg med ei dåpsgåve som varer. Det finst dåpsgåver i alle prisklassar.

Eksempel på gåver kan vere:

* Ei bok er ei fin gåve. Det kan vere ein barnebibel, ei songbok eller ei eventyrsamling.
* Barnebestikk, ei rangle eller eit krus i for eksempel sølv. Kanskje finst det ei gammal dåpsgåve i familien som du kan gi vidare. Det kan vere ein god idé å kjøpe sølvgåver i ein bruktbutikk.
* Du kan òg gi eit smykke (ein kross), eit møbel eller eit kunstverk.
* Somme gir pengar, anten som kontantar eller innskot på ein bankkonto.
* Ein kan tenkje litt meir utradisjonelt og gi eit abonnement på eit blad, dåpsklubben Tripp Trapp eller medlemskap i ei foreining.
* Dersom det er mogleg, kan det vere hyggeleg å skrive, eventuelt å få inngravert, namnet, dåpsdatoen eller ei helsing på gåva.